CELEX: 32020D0452
Language: ro
Date: 2020-03-26 00:00:00
Title: Decizia de punere în aplicare (UE) 2020/452 a Comisiei din 26 martie 2020 de modificare a Deciziei de punere în aplicare (UE) 2019/570 în ceea ce privește capacitățile instituite pentru a interveni în cazul unor riscuri cu probabilitate redusă de producere și cu impact major [notificată cu numărul C(2020) 2011] (Text cu relevanță pentru SEE)

27.3.2020   
               
               
                  RO
               
               
                  Jurnalul Oficial al Uniunii Europene
               
               
                  LI 94/1
               
            
         DECIZIA DE PUNERE ÎN APLICARE (UE) 2020/452 A COMISIEI
         din 26 martie 2020
         de modificare a Deciziei de punere în aplicare (UE) 2019/570 în ceea ce privește capacitățile instituite pentru a interveni în cazul unor riscuri cu probabilitate redusă de producere și cu impact major
         
            
               [notificată cu numărul C(2020) 2011]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Decizia nr. 1313/2013/UE a Parlamentului European și Consiliului din 17 decembrie 2013 privind un mecanism de protecție civilă al Uniunii (1), în special articolul 32 alineatul (1) litera (ha),
         întrucât:
         
                     (1)
                  
                  
                     Decizia nr. 1313/2013/UE stabilește cadrul juridic al rescEU. Aceasta este o rezervă de capacități la nivelul Uniunii ce vizează oferirea de asistență în situații covârșitoare, în care capacitățile totale existente la nivel național și cele angajate de statele membre în cadrul Rezervei europene de protecție civilă nu sunt în măsură să asigure un răspuns eficace în caz de dezastre naturale și provocate de om.
                  
               
                     (2)
                  
                  
                     Decizia de punere în aplicare (UE) 2019/570 a Comisiei (2) stabilește componența rescEU în ceea ce privește capacitățile și cerințele de calitate ale acesteia. Rezerva rescEU este constituită în prezent din capacități aeriene de combatere a incendiilor forestiere, capacități de evacuare aeriană medicală, capacități care constau în echipe medicale de urgență și capacități de constituire a unor stocuri medicale.
                  
               
                     (3)
                  
                  
                     Articolul 21 alineatul (4) din Decizia nr. 1313/2013/UE prevede posibilitatea instituirii unor capacități rescEU pentru a răspunde unor riscuri cu probabilitate redusă de producere și cu impact major. Pentru a institui aceste capacități, în prezenta decizie trebuie definite categoriile de riscuri cu probabilitate redusă de producere și cu impact major, având în vedere posibilele scenarii pentru producerea unor astfel de riscuri.
                  
               
                     (4)
                  
                  
                     Capacitățile rescEU instituite pentru a răspunde unor riscuri cu probabilitate redusă de producere și cu impact major ar trebui să fie finanțate integral de Uniune, având în vedere natura lor foarte specializată, costurile ridicate și faptul că sunt insuficiente la nivelul Uniunii. În conformitate cu articolul 21 alineatul (4) și cu articolul 23 alineatul (4b) din Decizia nr. 1313/2013/UE, pentru astfel de capacități, asistența financiară din partea Uniunii ar trebui să acopere toate costurile necesare pentru a asigura disponibilitatea și trimiterea pe teren, precum și toate costurile operaționale în cazul trimiterii pe teren în cadrul mecanismului Uniunii.
                  
               
                     (5)
                  
                  
                     Atunci când definește o capacitate ca fiind rescEU prin intermediul unui act de punere în aplicare, Comisia ar trebui să evalueze dacă capacitatea respectivă trebuie considerată ca răspunzând unor riscuri cu probabilitate redusă de producere și cu impact major.
                  
               
                     (6)
                  
                  
                     Procesul de identificare a capacităților instituite pentru a răspunde unor riscuri cu probabilitate redusă de producere și cu impact major trebuie să se bazeze pe relevanța strategică a acestora, să se realizeze într-un mod transparent și în strânsă cooperare cu statele membre.
                  
               
                     (7)
                  
                  
                     Pentru gestionarea riscurilor cu probabilitate redusă de producere și cu impact major, cum ar fi, fără a se limita la acestea, un atac biologic la scară largă sau o epidemie cu o boală extrem de infecțioasă care afectează un număr mare de pacienți („Medevac HID”), ar trebui utilizate capacități de evacuare aeriană medicală a victimelor dezastrelor și echipe medicale de urgență de tip 3 („EMT-3”). Capacitățile de constituire de stocuri medicale ar trebui, de asemenea, să fie utilizate pentru a răspunde amenințărilor transfrontaliere grave pentru sănătate de lungă durată, care au potențialul de a perturba furnizarea de servicii sociale, de mediu, economice și de sănătate publică din cauza amplorii și a complexității lor.
                  
               
                     (8)
                  
                  
                     Având în vedere situația de urgență provocată de COVID-19, întrucât este necesar să se stabilească rapid o rezervă europeană comună care să poată sprijini răspunsul statelor membre, ar trebui să se aplice retroactivitatea capacităților de constituire de stocuri medicale în temeiul rescEU începând de la data desemnării lor în calitate de capacități rescEU prin Decizia de punere în aplicare (UE) 2020/414 a Comisiei (3).
                  
               
                     (9)
                  
                  
                     Prin urmare, Decizia de punere în aplicare (UE) 2019/570 ar trebui modificată.
                  
               
                     (10)
                  
                  
                     Măsurile prevăzute în prezenta decizie sunt conforme cu avizul comitetului menționat la articolul 33 alineatul (1) din Decizia nr. 1313/2013/UE,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare (UE) 2019/570 se modifică după cum urmează:
            
                        1.
                     
                     
                        Articolul 1 se modifică după cum urmează:
                        
                                    (a)
                                 
                                 
                                    litera (e) se înlocuiește cu următorul text:
                                    
                                                „(e)
                                             
                                             
                                                costurile totale estimate ale capacităților rescEU de constituire a unor stocuri medicale;”;
                                             
                                          
                              
                                    (b)
                                 
                                 
                                    se adaugă următoarele litere (f) și (g):
                                    
                                                „(f)
                                             
                                             
                                                categoriile de riscuri cu probabilitate redusă de producere și cu impact major;
                                             
                                          
                                                (g)
                                             
                                             
                                                capacitățile rescEU instituite pentru gestionarea riscurilor cu probabilitate redusă de producere și cu impact major.”
                                             
                                          
                              
                  
                        2.
                     
                     
                        Se introduc următoarele articole:
                        
                           „Articolul 3d
                           Categoriile de riscuri cu probabilitate redusă de producere și cu impact major
                           În scopul instituirii capacităților rescEU necesare pentru a răspunde unor riscuri cu probabilitate redusă de producere și cu impact major, Comisia ia în considerare următoarele:
                           
                                       (a)
                                    
                                    
                                       caracterul imprevizibil sau natura extraordinară a dezastrului;
                                    
                                 
                                       (b)
                                    
                                    
                                       amploarea dezastrului, inclusiv numărul mare de victime rănite sau decedate și strămutările în masă;
                                    
                                 
                                       (c)
                                    
                                    
                                       durata îndelungată a dezastrului;
                                    
                                 
                                       (d)
                                    
                                    
                                       gradul de complexitate al dezastrului;
                                    
                                 
                                       (e)
                                    
                                    
                                       riscul potențial de perturbare importantă a funcționării administrațiilor naționale, inclusiv furnizarea de servicii sociale, de mediu, economice și de sănătate publică sau perturbarea funcționării infrastructurilor critice menționate la articolul 2 litera (a) din Directiva 2008/114/CE a Consiliului (*1);
                                    
                                 
                                       (f)
                                    
                                    
                                       amploarea geografică, inclusiv impactul potențial de răspândire transfrontalieră;
                                    
                                 
                                       (g)
                                    
                                    
                                       alți factori, cum ar fi activarea deplină a mecanismului integrat al UE pentru un răspuns politic la crize (IPCR) al Consiliului sau invocarea clauzei de solidaritate în temeiul articolului 222 din Tratatul privind funcționarea Uniunii Europene.
                                    
                                 
                        
                           Articolul 3e
                           Capacitățile rescEU instituite pentru gestionarea riscurilor cu probabilitate redusă de producere și cu impact major
                           
                              (1)   Capacitățile care corespund unor evenimente caracterizate de cel puțin două dintre categoriile menționate la articolul 3d se instituie cu obiectivul de a răspunde unor riscuri cu probabilitate redusă de producere și cu impact major.
                           
                           
                              (2)   În cazul fiecărei capacități rescEU menționate la articolul 2 alineatul (2), Comisia va examina dacă respectiva capacitate poate fi instituită și pentru a răspunde la riscuri cu probabilitate redusă de producere și cu impact major.
                           
                           
                              (3)   Capacitățile rescEU menționate la articolul 2 alineatul (2) literele (c), (d), (e) și (f) se instituie cu obiectivul de gestionare a riscurilor cu probabilitate redusă de producere și cu impact major. Asistența financiară din partea Uniunii acoperă toate costurile necesare pentru a asigura disponibilitatea și trimiterea acestora pe teren, în conformitate cu articolul 21 alineatul (4) din Decizia nr. 1313/2013/UE.
                           
                           
                              (4)   Atunci când capacitățile rescEU menționate la articolul 2 alineatul (2) literele (c), (d), (e) și (f) sunt trimise pe teren în cadrul mecanismului Uniunii, asistența financiară a Uniunii acoperă 100 % din costurile operaționale în conformitate cu articolul 23 alineatul (4b) din Decizia nr. 1313/2013/UE.
                           
                        
                        
                           (*1)  Directiva 2008/114/CE a Consiliului din 8 decembrie 2008 privind identificarea și desemnarea infrastructurilor critice europene și evaluarea necesității de îmbunătățire a protecției acestora (JO L 345, 23.12.2008, p. 75).”"
                        
                     
                  
         
            Articolul 2
            Destinatari
            Prezenta decizie se adresează statelor membre.
            Se aplică de la 19 martie 2020.
         
         
            Adoptată la Bruxelles, 26 martie 2020.
            
               
                  Pentru Comisie
               
               Janez LENARČIČ
               
                  Membru al Comisiei
               
            
         
         
            (1)  JO L 347, 20.12.2013, p. 924.
         
            (2)  Decizia de punere în aplicare (UE) 2019/570 a Comisiei din 8 aprilie 2019 de stabilire a normelor de punere în aplicare a Deciziei nr. 1313/2013/UE a Parlamentului European și a Consiliului în ceea ce privește capacitățile rescEU și de modificare a Deciziei de punere în aplicare 2014/762/UE a Comisiei (JO L 99, 10.4.2019, p. 41).
         
            (3)  Decizia de punere în aplicare (UE) 2020/414 a Comisiei din 19 martie 2020 de modificare a Deciziei de punere în aplicare (UE) 2019/570 în ceea ce privește capacitățile rescEU de constituire a unor stocuri medicale (JO L 82I, 19.3.2020, p. 1).